<classify> Kwa mujibu wa mmoja wa majeruhi ambaye ni kati ya viongozi wa msafara huo, Frank Ngowi alitaja majina ya marehemu waliotambuliwa ni Abdallah Fundi, Abdallah Uwadi, Nurdin Mayopa, Ramadhani Kilolilo kwa jina maarufu Ngumi Jiwe , Rashidi Mbano anayefahamika kwa jina la Derick Waluya na Rehema Mussa.Alisema, kati ya watu saba waliokufa katika ajali hiyo, sita ni miongoni mwa kundi la Simba Ukawa wakati mmoja ni kati ya watu wawili waliopewa lift katika kituo cha Msamvu Morogoro wakielekea Dodoma, ambaye ni Joseph Chigongo wa Narco, Kongwa.Kamanda wa Polisi wa Mkoa wa Morogoro, Leonard Paulo alisema ajali hiyo ilitokea Aprili 3, mwaka huu saa 11: 40 jioni eneo la Makunganya Manispaa ya Morogoro katika barabara kuu ya Morogoro- Dodoma, ambapo watu watano walikufa papo hapo kati yao wanne ni wanaume na mmoja ni mwanamke.Alisema basi hilo dogo aina ya Coaster lenye namba za usajili T 304 CWL likiendeshwa na Patrick Paulo, lililokuwa limewabeba mashabiki wa Simba Ukawa likiwa na watu 29 kutoka Dar es Salaam kwenda Shinyanga kwenye mchezo wa Simba na Kagera Sugar lilipinduka.Alisema baada ya kutokea kwa ajali hiyo dereva alikimbia na kwamba chanzo cha ajali ni uzembe wa dereva kuendesha mwendo kasi bila kujali mvua kubwa yenye upepo mkali iliyokuwa ikinyesha ambapo ilisababisha gari kuyumba kutokana na utelezi na kwenda kupamia ukingo wa barabara na kuanguka kiubavu, hali iliyosababisha vifo vya watu hao.Mganga Mfawidhi wa Hospitali ya Rufaa ya Mkoa wa Morogoro, Dk Rita Lyamuya alisema kuwa baada ya kutokea kwa ajali hiyo walipokea majeruhi 23 ambapo kati yao wawili walifariki dunia wakiwa wodini wakipatiwa matibabu.Alisema kutokana na kufariki kwa majeruhi hao wawili, waliolazwa walikuwa 21 ambapo hali zao hadi jana zilikuwa zinaendelea vizuri kwani baadhi wamepata majeraha madogo na wengine kuvunjika miguu ama mikono.Alitumia fursa hiyo kumshukuru Mbunge wa Morogoro Mjini, Abdulaziz Abood kuwa baada ya kutokea ajali hiyo alinunua baadhi ya vifaa vya tiba, zikiwemo dripu za maji.Dk Lyamuya aliwataja majeruhi kuwa ni Shaaban Mbegu, Seif Haji, Felix Kahemela, Chande Said, Athuman Musa, Andrew Honespaul, Seud Said, Abdallah Mgaya, Omary Mrisho na Joseph Msengi.Wengine ni Said Omary, Beatus Atanas, Frank Maiko, Sultan Utupa, Abasi Rajabu, Alex Kosani,Kondo Kinda, Haule Ngondo, Frank Ngowi na wanawake wawili ambao ni Rebeka Elias na Mwajuma Haji.  <topic>: michezo 